
           PL x 414/2012
RAPORT COMUN
asupra
proiectului de Lege privind aprobarea Ordonanţei Guvernului nr.10/2012 pentru crearea cadrului legal necesar căutării automatizate a datelor de referinţă în relaţia cu statele membre ale Uniunii Europene şi asigurării recunoaşterii activităţilor de laborator referitoare la datele dactiloscopice
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru apărare, ordine publică şi siguranţă naţională şi Comisia juridică, de disciplină şi imunităţi au fost sesizate spre dezbatere, în fond, cu proiectul de Lege privind aprobarea Ordonanţei Guvernului nr.10/2012 pentru crearea cadrului legal necesar căutării automatizate a datelor de referinţă în relaţia cu statele membre ale Uniunii Europene şi asigurării recunoaşterii activităţilor de laborator referitoare la datele dactiloscopice, trimis cu adresa nr. PL-x 414 din 8 octombrie 2012, înregistrat cu nr. 32/278 din 9 octombrie 2012 la Comisia pentru apărare, ordine publică şi siguranţă naţională şi cu nr. 31/805 din 9 octombrie 2012 la Comisia juridică, de disciplină şi imunităţi.
Senatul, în calitate de primă Cameră sesizată, a adoptat proiectul de lege în şedinţa din 2 octombrie 2012.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.


Consiliul Legislativ, conform adresei cu nr.591 din 24 iulie 2012, a avizat favorabil iniţiativa legislativă, cu observaţii şi propuneri.

  Proiectul de lege are ca obiect de reglementare crearea cadrului legal necesar, pe de o parte, facilitării aplicării directe în ordinea juridică internă a normelor europene privitoare la schimbul automat de date de referinţă între statele membre în contextul cooperării transfrontaliere în domeniul combaterii terorismului şi a criminalităţii transfrontaliere, iar pe de altă parte, alinierii legislaţiei naţionale la normele şi exigenţele Uniunii Europene incidente în materia recunoaşterii rezultatelor activităţilor de laborator referitoare la datele dactiloscopice, pe coordonatele îndeplinirii obligaţiilor ce incumbă României, derivate din calitatea sa de stat membru al Uniunii Europene.
   Din punct de vedere al dreptului Uniunii Europene, proiectul cade sub incidenţa normelor juridice statuate la nivelul Uniunii, subsumate Politicii europene privind Spaţiul de libertate, securitate şi justiţie, integrate segmentului legislativ rezervat Cooperării poliţieneşti şi judiciare în domeniul penal şi vamal.

  Comisia juridică, de disciplină şi imunităţi a dezbătut proiectul de lege în şedinţa din 22 octombrie 2012.

  La şedinţă au fost prezenţi 14 deputaţi din totalul de 23 membri ai Comisiei.

La dezbaterea proiectului de lege a participat, în calitate de invitat, doamna Irina Alexe, şef departament în Ministerul Administraţiei şi Internelor.
  În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să întocmească un raport preliminar de adoptare a proiectului de lege, în forma adoptată de Senat.
Comisia  pentru apărare, ordine publică şi siguranţă naţională a dezbătut proiectul de lege în şedinţa din data de 23 octombrie 2012.
La şedinţa Comisiei au fost prezenţi 14 deputaţi din totalul de 23 membri ai acesteia.

        În urma dezbaterilor, membrii Comisiei pentru apărare, ordine publică şi siguranţă naţională au hotărât, cu unanimitate de voturi, să întocmească un raport comun de adoptare a proiectului de lege.

        Membrii celor două comisii sesizate în fond au hotărât, în conformitate cu prevederile art.61 şi art.63 din Regulamentul Camerei Deputaţilor, republicat, cu modificările şi completările ulterioare, să propună plenului Camerei Deputaţilor un raport comun de adoptare a proiectul de Lege privind aprobarea Ordonanţei Guvernului nr.10/2012 pentru crearea cadrului legal necesar căutării automatizate a datelor de referinţă în relaţia cu statele membre ale Uniunii Europene şi asigurării recunoaşterii activităţilor de laborator referitoare la datele dactiloscopice, în forma adoptată de Senat.
În raport de obiectul şi conţinutul său, proiectul de lege face parte din categoria legilor ordinare.

